Bank Sony

ialah sebuah bank komersial Jepun yang ditubuhkan pada tahun 2001. Bank ini beroperasi sebagai bank tanpa fizikal dengan tiada cawangan atau mesin ATM disediakan. Ia merupakan salah satu daripada bank atas talian terbesar di Jepun.

Bank Sony merupakan anak syarikat Sony Financial Holdings iaitu salah satu daripada cabang perniagaan utama yang dikendalikan Sony Group Corporation. Perkhidmatan yang ditawarkan adalah pendepositan wang asing, unit amanah pelaburan dan pinjaman perumahan.

 Sejarah 
Kelonggaran beberapa peraturan di Jepun pada penghujung 1990-an menggalakkan syarikat-syarikat meluaskan perniagaan mereka dalam sektor perbankan buat pertama kali.

Pada Mac 2000, Sony memutuskan untuk menubuhkan sebuah bank yang beroperasi sepenuhnya atas talian apabila mereka mula melakukan persiapan dalam memperolehi lesen perbankan. Sony telah bekerjasama dengan Bank Sakura (kini Sumitomo Mitsui) yang akan menawarkan kepakaran mereka dalam industri perbankan serta pembangunan akses kepada mesin juruwang automatik (ATM). 

Pada bulan Januari 2001, Sony mengumumkan bahawa mereka telah memohon penghakiman awal untuk lesen perbankan, di mana pada ketika itu Sony menjangkakan pengoperasian bermula Jun 2001 dengan pekerja seramai 80 orang. Pada bulan Mac 2001, permohonan penghakiman awal telah dijalankan dan Sony membuat permohonan rasmi untuk memperoleh lesen perbankan dengan penubuhan Sony Bank Incorporate pada April 2001 manakala operasi dijangka bermula Jun 2001.

Sony berdepan cabaran semasa dalam proses menubuhkan Bank Sony. Pada tahun 2001 selepas Bank Sony ditubuhkan, penggunaan Internet di Jepun adalah sangat terhad berbanding di Amerika SyarikatBach, Deborah. "Sony Counting on its Brand as a Magnet for its Web Bank." American Banker: 12. ProQuest Research Library. Jun 12 2001. Web. 27 May 2012.. 

Bank Sony mula beroperasi secara rasmi pada 11 Jun 2001. Ia bermula dengan modal permulaan sebanyak ¥37.5 bilion dan dikendalikan seramai 80 orang staf. Pada jam pertama selepas bermulanya operasi, Bank Sony merekodkan sejumlah 340 permohonan pembukaan akaun atas talian. Pada ketika itu, mereka menawarkan perkhidmatan pendepositan yen, unit amanah pelaburan, kad kredit dan pembayaran melalui bank. Bank Sony membangunkan perisian yang dikenali sebagai "MoneyKit" yang membolehkan pengguna menggunakan perkhidmatan perbankan atas talian seperti melihat baki akaun, melabur dalam unit amanah atau membuat permohonan pinjaman.

Pada bulan Julai 2011, Bank Sony bercadang untuk mengembangkan perniagaan mereka untuk pasaran Australia dengan merancang untuk menjalankan kajian kebolelaksanaan sebelum membuka cawangan baru. Namun begitu, rancangan untuk membuka cawangan baru di Australia telah dihentikan pada Disember 2013.

Pada bulan Julai 2015, Bank Sony mula menawarkan kembali perkhidmatan kad kredit selepas bank menghentikan permohonan baru bermula pada bulan Julai 2011. Had maksimum pinjaman menerusi kad kredit ini ditetapkan pada ¥8 juta.

 Pemilikan 
Di awal penubuhan Bank Sony pada tahun 2001, Sony memegang sebanyak 80% pegangan ke atas bank manakala JPMorgan Chase memiliki 4% pegangan, menyumbang kepada $14.2 juta. Ramai pemerhati melihat tindakan JPMorgan membeli pegangan saham di bank Jepun sesuatu yang jarang berlaku kerana bank-bank di Jepun biasanya dilindungi secara ketat dari kerajaan. Pada tahun 2005, Sony meningkatkan pegangannya kepada 84.2% dan menjadikan Sony Financial Holdings sebagai syarikat induk perantaraan untuk Bank Sony.

Sumitomo Mitsui Financial Group memiliki 16% pegangan awal bagi membolehkan pelanggan Bank Sony menggunakan sejumlah 7,600 mesin ATM mereka. Pada tahun 2008, Bank Sony secara rasmi menjadi anak syarikat penuh milik Sony Financial Holdings selepas Sony memperolehi baki saham sebanyak 60,000 yang dipegang Sumitomo Mitsui.

 Rujukan 

Kategori:Bank di Jepun
Kategori:Sony
Kategori:Syarikat Jepun
Kategori:Syarikat yang ditubuhkan pada 2001